खबर है कि इस स्कीम से एसएंडपी बीएसई पीएसयू इंडेक्स के शेयरों और सेक्टर में निवेश किया जा सकता है। इसमें हर तरह के मार्केट कैप में निवेश किये जाने की संभावना है। कंपनी के उत्पाद और रणनीति प्रमुख, चिंतन हरिया ने बताया कि सरकारी कंपनियां पूंजी बाजार का एक महत्वपूर्ण घटक हैं और विभिन्न क्षेत्रों में मौजूद ये कंपनियां निवेश करने का विस्तृत अवसर प्रस्तुत करती हैं। \r\rअधिकांश पीएसयू कंपनियों में सरकार की 60 प्रतिशत से अधिक की साझेदारी होती है। इन कंपनियों का मूल्यांकन भी बेहतर होता है और सरकारी कंपनियां विस्तृत बाजार की अपेक्षा बेहतर लाभांश देती हैं। पिछले 17 वर्षों में एसएंडपी बीएसई पीएसयू इंडेक्स का औसत लाभांश करीब 2.6 और एसएंडपी बीएसई सेंसेक्स का लाभांश 1.3 रहा है। \r\rपीएसयू यानी सरकारी कंपनियां कुछ सेक्टरों में अच्छा काम कर रही हैं। फिलहाल सरकारी बैंक परिवर्तन के एक चक्र से गुजर रहे हैं। इनमें इक्विटी पर लाभ हाल ही में शुरू हुआ है और परिसंपत्ति गुणवत्ता बेहतर होने के साथ क्रेडिट लागत में भी कमी आई है। सरकार रक्षा क्षेत्र को ज्यादा आवंटन करने के साथ-साथ स्वदेशीकरण पर भी विशेष ध्यान दे रही है। रक्षा क्षमताओं को बढ़ाने और उपकरणों पर होने वाले विदेशी व्यय को कम करने के लिए, सशस्त्र बलों के लिए 764 अरब रुपये खर्च करने का लक्ष्य निर्धारित किया गया है। बिजली उत्पादन के क्षेत्र में भी सरकारी कंपनियों का ही वर्चस्व है। महामारी का प्रभाव बना रहने पर भी बिजली की मांग दिनों-दिन बढ़ रही है। \r\rअतीत पर ध्यान दें तो पता चलता है कि अक्सर चुनावों से पहले पीएसयू कंपनियों का प्रदर्शन बेहतर होता है। विश्लेषकों की राय है कि अगले चुनाव से पहले, आने वाले दो सालों में सरकारी कंपनियों से और बेहतर प्रदर्शन की अपेक्षा की जा सकती है। आईसीआईसीआई प्रूडेंशियल के इस फंड का प्रबंधन मित्तुल कलावाड़िया और आनंद शर्मा करने वाले हैं। उम्मीद की जा रही है कि अगले सोमवार यानी 6 सितंबर तक इस फंड में काफी निवेश हो सकता है।